*Tämä artikkeli käsittelee vuonna 1987 syntynyttä jääkiekkopuolustaja Antti Jaatista. Muista samannimisistä henkilöistä katso Antti Jaatinen.*

**Antti Jaatinen** (s. 24. syyskuuta 1987 Mäntyharju) on suomalainen entinen jääkiekkopuolustaja. Hän edusti urallaan SM-liigassa JYPiä, Tapparaa, Pelicansia, Rauman Lukkoa ja kasvattajaseuraansa Mikkelin Jukureita yhteensä 494 runkosarjaottelua tehopistein 13+41=54 ja 37 playoff-ottelua tehopistein 1+4=5. Jaatinen oli voittamassa Suomenmestaruutta JYPissä tulokaskaudellaan 2008–2009 sekä SM-pronssia seuraavana keväänä 2010, kuten myös Lukossa keväällä 2014. Hän kuului SM-liigassa erityisesti Risto Dufvan luottopelaajiin, sillä Jaatinen pelasi hänen valmennuksessaan yhdeksänä kautena neljässä eri seurassa. Dufva valmensi Jaatista myös juniorina. Hänet tunnettiin yleisesti pelityyliltään peruspuolustajana.

Ura
---

### Seuraura

Jaatinen on Mikkelin Jukureiden kasvatti. Hän siirtyi B-juniori-ikäisenä Lahteen kaudeksi 2003–2004, josta suurin osa kului Kiekkoreippaan B-nuorissa. Jaatinen pelasi myös yhden ottelun Pelicansin A-nuorissa. Kaudeksi 2004–2005 hän siirtyi JYPiin, jossa Jaatinen voitti A-nuorten Suomenmestaruuden vuonna 2006 sekä SM-pronssia vuosina 2005 ja 2008.

Huhtikuussa 2008 Jaatinen teki kolmivuotisen SM-liigasopimuksen JYPin kanssa. Hän aloitti kauden 2008–2009 Mestis-joukkue D Teamin vahvuudessa. Jaatinen nostettiin JYPin kokoonpanoon runkosarjan viidenteen otteluun 23. syyskuuta 2008 Pelicansia vastaan. Hänet merkittiin debyytissään JYPin seitsemänneksi puolustajaksi, mutta hän nousi pelaavaan kokoonpanoon ottelun toisessa erässä, kun Olli Malmivaara sai ottelurangaistuksen. Jaatinen sai ottelussa jääaikaa 6.21 minuuttia. Kaikkiaan hän pelasi tulokaskautensa aikana 27 runkosarjaottelua tehden kaksi syöttöpistettä ja kaksi playoff-ottelua ilman tehopisteitä. Jaatinen voitti kauden päätteeksi Suomenmestaruuden. Hän pelasi ison osan runkosarjastaan myös JYPin farmijoukkue D Teamissa, jossa Jaatinen pelasi 19 runkosarjaottelua tehopistein 2+2=4.

Kaudella 2009–2010 Jaatinen pelasi SM-liigassa 32 runkosarjaottelua tehden viisi syöttöpistettä sekä viisi playoff-ottelua tehopistein 1+2=3. Hän pelasi taas ison osan runkosarjastaan myös D Teamissa. Jaatinen teki liigauransa avausmaalin ratkaisevassa seitsemännessä puolivälieräottelussa 8. huhtikuuta 2010 Oulun Kärppiä vastaan. Hänet palkittiin ottelun *Ilta-Sanomien* yhden tähden tähtipelaajana. Jaatinen voitti kauden päätteeksi SM-pronssia. Kaudesta 2010–2011 hän pelasi 15 runkosarjaottelua D Teamissa. Tammikuussa 2011 Jaatinen teki kaksivuotisen jatkosopimuksen JYPin kanssa.

JYPin kauden kauden 2011–2012 viidennessä ottelussa, 24. syyskuuta 2011 vieraissa Espoo Bluesia vastaan tehtiin liigahistoriaa, sillä JYPissä pelasi Jaatisen lisäksi myös hyökkääjä nimeltä Antti Jaatinen. Heistä tuli SM-liigan kaikkien aikojen ensimmäisiä täyskaimoja samassa joukkueessa. Erottuakseen puolustajasta hyökkääjänä pelannut Jaatinen käytti pelipaidassaan molempien etunimiensä lyhennettä A.P. Puolustaja Antti Jaatinen aloitti kautensa kuitenkin JYP-Akatemian (ent. D Team) vahvuudessa ja pelasi JYPissä kauden aikana vain kolme ottelua. Lokakuussa 2011 hän joutui muutamaksi viikoksi sivuun alavartalovamman takia. Tammikuussa 2012 JYP lainasi Jaatisen loppukaudeksi Tapparaan korvaamaan Ruotsiin siirtynyt Brett Skinner. Tapparaa valmensi hänelle JYPistä tuttu Risto Dufva.

Heinäkuussa 2012 Jaatinen teki vuoden mittaisen sopimuksen Pelicansin kanssa. Lahdessa vietetyn kauden jälkeen hän siirtyi kauden 2013–2014 kynnyksellä lokakuun 2013 puoleenväliin asti kestäneellä sopimuksella Rauman Lukkoon. Joukkuetta valmensi hänelle JYPistä ja Tapparasta tuttu Risto Dufva. Lainapestinsä lopulla Lukko teki Jaatisen kanssa 1+1-vuotisen jatkosopimuksen. Kauden päätteeksi hän voitti SM-pronssia. Kaudella 2014–2015 Jaatinen jäi Lukossa pieneen rooliin ja haki kauden aikana pelintuntumaa myös Pelicansista ja Mestis-joukkue KeuPa HT:stä.

Kesällä 2015 Jaatinen harjoitteli KeuPa HT:n mukana, kunnes hän palasi elokuun lopulla toistaiseksi voimassa olevalla sopimuksella seuran yhteistyöjoukkue Rauman Lukkoon. Joulukuussa Jaatisen sopimusta jatkettiin kauden loppuun. Hän pelasi kauden aikana myös kuusi ottelua lainalla KeuPassa.

Jaatinen palasi kaudeksi 2016–2017 kaksivuotisella sopimuksella kasvattajaseuraansa Mikkelin Jukureihin pelaamaan SM-liigaa. Joukkueeseen Lukosta siirtyi myös päävalmentaja Risto Dufva. Jaatinen teki kaudella 2017–2018 SM-liigan yhden kauden piste-ennätyksensä tehoilla 1+13=14. Maaliskuussa 2018 hän teki Jukureiden kanssa kaksivuotisen jatkosopimuksen.

Jaatinen ilmoitti heinäkuussa 2020 lopettavansa pelaajauransa.

### Maajoukkueura

Jaatinen pelasi U-18 Junior World Cupissa vuonna 2004. Yhteensä hän pelasi kuusi nuorten ja 12 poikien maaottelua.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2008–2009 | D Team | Mestis | 19 | 2 | 2 | 4 | 8 | – | – | – | – | – |
|  | JYP | SM-liiga | 27 | 0 | 2 | 2 | 6 | 2 | 0 | 0 | 0 | 0 | Kanada-malja |
| 2009–2010 | D Team | Mestis | 16 | 2 | 3 | 5 | 8 | – | – | – | – | – |
|  | JYP | SM-liiga | 32 | 0 | 5 | 5 | 8 | 5 | 1 | 2 | 3 | 2 |
| 2010–2011 | D Team | Mestis | 15 | 2 | 2 | 4 | 18 | – | – | – | – | – |
|  | JYP | SM-liiga | 38 | 0 | 1 | 1 | 14 | 6 | 0 | 0 | 0 | 2 |
| 2011–2012 | JYP-Akatemia | Mestis | 20 | 1 | 4 | 5 | 4 | – | – | – | – | – |
|  | JYP | SM-liiga | 3 | 0 | 0 | 0 | 2 | – | – | – | – | – |
|  | Tappara | SM-liiga | 16 | 1 | 0 | 1 | 8 | – | – | – | – | – |
| 2012–2013 | Pelicans | SM-liiga | 46 | 0 | 5 | 5 | 18 | – | – | – | – | – |
| 2013–2014 | Lukko | SM-liiga | 46 | 2 | 4 | 6 | 36 | 14 | 0 | 2 | 2 | 8 |
| 2014–2015 | KeuPa HT | Mestis | 3 | 0 | 0 | 0 | 0 | – | – | – | – | – |
|  | Pelicans | SM-liiga | 7 | 0 | 0 | 0 | 2 | – | – | – | – | – |
|  | Lukko | SM-liiga | 16 | 1 | 0 | 1 | 8 | 5 | 0 | 0 | 0 | 0 |
| 2015–2016 | KeuPa HT | Mestis | 6 | 0 | 1 | 1 | 0 | – | – | – | – | – |
|  | Lukko | SM-liiga | 53 | 1 | 1 | 2 | 24 | 5 | 0 | 0 | 0 | 0 |
| 2016–2017 | Jukurit | SM-liiga | 55 | 3 | 5 | 8 | 28 | – | – | – | – | – |
| 2017–2018 | Jukurit | SM-liiga | 59 | 1 | 13 | 14 | 28 | – | – | – | – | – |
| 2018–2019 | Jukurit | SM-liiga | 41 | 3 | 3 | 6 | 12 | – | – | – | – | – |
| 2019–2020 | Jukurit | SM-liiga | 55 | 1 | 2 | 3 | 30 | – | – | – | – | – |
| 12 kautta | yhteensä | SM-liiga | 494 | 13 | 41 | 54 | 224 | 37 | 1 | 4 | 5 | 12 |
| 6 kautta | yhteensä | Mestis | 79 | 7 | 12 | 19 | 38 | – | – | – | – | – |

Lähteet
-------

* Antti Jaatinen The Internet Hockey Databasessa (englanniksi)
* Antti Jaatinen Eurohockey-sivustolla (englanniksi)
* Antti Jaatinen *Elite Prospects*. Everysport Media Group AB.  (englanniksi)

### Viitteet

1. 1 2  Hurmerinta, Eero: Yksi nimi – kaksi pelaajaa *Jatkoaika.com*.  24.9.2011. Jatkoaika r.y. Viitattu 28.9.2012.
2. ↑  Pelicans Kausikirja 2012-2013 (pdf) *pelicans.fi*. Lahden Pelicans Oy. Viitattu 31.1.2016.
3. 1 2  Mikkelin Jukurit Twitterissä *twitter.com*.  24.7.2020. Jukurit HC Oy. Viitattu 24.7.2020.
4. 1 2  Tilastot *liiga.fi*. Jääkiekon SM-liiga Oy. Viitattu 22.4.2020.
5. 1 2 3 4 5 6 7  Antti Jaatinen *Elite Prospects*. Everysport Media Group AB.  (englanniksi)
6. ↑  Peltola, Pasi: Jukurien maalintekijä ei onnekseen tiennyt faniryhmästään *ls24.fi*.  4.3.2017. Marva Media Oy. Viitattu 25.7.2020.
7. ↑  Antti Jaatinen *Jatkoaika.com*. Jatkoaika r.y. Viitattu 5.3.2018.
8. ↑  JYPille kahdeksan uutta sopimusta *Jatkoaika.com*.  11.4.2008. Jatkoaika r.y. Viitattu 28.9.2012.
9. ↑  Kiprusoffilla juhlapeli - katso illan pelien kokoonpanot *yle.fi*.  23.9.2008. Yleisradio Oy. Viitattu 25.7.2020.
10. ↑  Kamppila, Mikko: Isännät pehmeitä vierailijoita parempia *Jatkoaika.com*.  23.9.2008. Jatkoaika r.y. Viitattu 25.7.2020.
11. ↑  Tilastot - Liiga *liiga.fi*.  23.9.2008. Jääkiekon SM-liiga Oy. Viitattu 28.9.2012.
12. ↑  Lindroos, Jussi: Aavistuksen parempi JYP passitti Kärpät kesälomalle *yle.fi*.  8.4.2020. JYVÄSKYLÄ:  Yleisradio Oy. Viitattu 25.7.2020.
13. ↑  Tilastot - Liiga *liiga.fi*.  8.4.2010. Jääkiekon SM-liiga Oy. Viitattu 28.9.2012.
14. ↑  Jaatinen ja Virtanen jatkavat Jyväskylässä *Jatkoaika.com*.  17.1.2011. Jatkoaika r.y. Viitattu 28.9.2012.
15. ↑  Mestikseen iso kasa liigalainoja *Jatkoaika.com*.  14.9.2011. Jatkoaika r.y. Viitattu 28.9.2012.
16. ↑  Laatikainen, Auvitu ja Jaatinen sairauslomalle *Jatkoaika.com*.  20.10.2011. Jatkoaika r.y. Viitattu 28.9.2012.
17. ↑  Skinner pihalle, Jaatinen tilalle *Jatkoaika.com*.  26.1.2012. Jatkoaika r.y. Viitattu 28.9.2012.
18. ↑  Jaatinen siirtyy Lahteen *Jatkoaika.com*.  31.7.2012. Jatkoaika r.y. Viitattu 28.9.2012.
19. ↑  Antti Jaatinen Lukon puolustukseen *Jatkoaika.com*.  2.9.2013. Jatkoaika r.y. Viitattu 19.10.2013.
20. ↑  Jaatinen jatkaa Lukossa *Jatkoaika.com*.  14.10.2013. Jatkoaika r.y. Viitattu 19.10.2013.
21. ↑  Kiekkoareena: Lukolle täydennystä puolustukseen *Jatkoaika.com*.  26.8.2015. Jatkoaika r.y. Viitattu 6.9.2015.
22. ↑  Lukko-kapteeni sairauslomalle - Jaatinen jatkaa loppukauden *Jatkoaika.com*.  19.12.2015. Jatkoaika r.y. Viitattu 20.12.2015.
23. ↑  Jukureiden liigajoukkue julki - Rajaniemi ja Asplund mukana *Jatkoaika.com*.  27.4.2016. Jatkoaika r.y. Viitattu 2.5.2016.
24. ↑  Jukurit jatkosopimukseen Jaatisen kanssa - "Pystyi ottamaan tarvittavan stepin urallaan" *Jatkoaika.com*.  3.3.2018. Jatkoaika r.y. Viitattu 5.3.2018.
25. ↑  Seppä, Lassi: Antti Jaatisen pelaajaura päättyy 32-vuotiaana *Jatkoaika.com*.  24.7.2020. Jatkoaika r.y. Viitattu 25.7.2020.
26. ↑  Turnaj U-18 JUNIOR CUP *HockeySlovakia.sk*. Slovenský zväz ľadového hokeja. Viitattu 23.4.2020. (slovakiksi)
27. ↑  Pelaajat – I J *tappara.fi*. Tamhockey Oy. Viitattu 19.10.2013.